
			LIMIAR

			De facermos unha enquisa nas aulas deste país, a ben seguro que as matemáticas habían saír elixidas como unha das materias máis odiadas, se non a que máis. Cando menos, e xa que non vou achegar ao respecto ningún experimento ou sondaxe reais, a miña experiencia persoal apunta claramente nesa dirección.

			Non pretende ser este nin moito menos o espazo no que se debata o porqué de tal situación, aínda que si a vexo como algo afastado do desexable. Eu polo menos sempre a recibo con certo desazo. E de feito, parece probable que tal circunstancia se deba a unha conxunción de varios aspectos, non hai un único motivo que a provoque. E algún deles dende logo non é facilmente subsanable a curto prazo. Nin a medio, se me apuras.

			Iso si, creo que está fóra de toda dúbida que para facernos unha idea xeral desta ciencia hai que poñer en xogo un destacado esforzo mental e non pouca imaxinación. Ambas as dúas son destrezas das que non todo o mundo anda sobrado, custa exercitalas e leva o seu tempo ser quen de desenvolvelas. E en calquera caso requiren dun certo grao de vontade que non sempre se está disposto a ofrecer.

			Acabar dominando algún dos procedementos que se ensinan na escola non adoita constituír unha tarefa complicada pero, se pretendemos ser quen de establecer relacións, obter xeneralizacións ou recoñecer pautas, o conto xa cambia. Noutras palabras, conseguir profundar nos contidos traballados si é unha tarefa difícil.

			Conviremos tamén en que cada vez se lle vai transmitindo máis ao gran público a importancia que na nosa sociedade teñen as matemáticas. Non son poucos os artigos en prensa ou espazos na televisión que fan referencia ás súas aplicacións ou ás crecentes saídas laborais que se lles ofrecen aos graduados en matemáticas.

			Na miña opinión, aínda que en ocasións non se chegue a recoñecer plenamente a importancia que as matemáticas teñen por si mesmas, son comunmente vistas polas máis das persoas como unha base esencial para o resto de ciencias e mais para o brutal desenvolvemento tecnolóxico que estamos a vivir nas últimas décadas.

			Creo que calquera persoa sen excesiva formación matemática máis aló do estudado na escola pode achegarse a esta obra sen temor. A case totalidade das páxinas que seguen poden ser afrontadas cos coñecementos adquiridos durante a educación secundaria, aínda que para lograr unha comprensión plena quizais teña que relembrar algunha que outra cuestión daquela época que poida estar agochada en calquera recuncho da súa memoria. Aquí hai fórmulas, se ben son escasas. Cálculos verá algúns máis, pero de non encontrarse con ánimos suficientes unha boa parte deles pode ser saltada, ou mirada con pouca atención, sen que por iso a lectura se vexa afectada en demasía.

			Os obxectivos desta obra son modestos, e non pretendo adentrarme no papel das matemáticas na sociedade, nin sequera como parte das ciencias. Simplemente vou tratar de achegar uns cantos exemplos que considero que poden resultarlle a vostede de interese, coa humilde pretensión de que aumente a súa motivación respecto desta disciplina e o anime a querer afondar nela. É por isto polo que algúns dos apartados inclúen unha reflexión final –ou incluso algunha pregunta directa– que convida a realizar unha ampliación do tema tratado.

			Pode vostede botar unha ollada ás referencias bibliográficas, pois alí atopará suficientes lecturas coas que ampliar o que nestas páxinas se conta, así como tamén achará outras moitas cuestións similares ás aquí tratadas que poidan ser do seu proveito, mergullándose deste xeito de pleno no mundo das matemáticas.

			Co gallo de dotar os bocados de certa estrutura, os exemplos foron reunidos en catro grupos polas súas similitudes. Non son en absoluto compartimentos estancos, e de feito algún dos apartados ben podía ser incluído nun grupo diferente do que aquí se atopa (quizais o caso máis claro é o apartado «A trompeta de Torricelli»). Por outra banda, os bocados non teñen ningunha orde concreta e esta ben podería ser alterada, co cal se a vostede non lle interesa un apartado, ou xa sabe del con antelación, pode saltalo sen que a lectura dos posteriores sufra por iso.

			A selección e organización dos contidos foi feita baixo un prisma claramente subxectivo, persoal, e nalgúns casos dubidosos decanteime polo fondo que me parecía ter un maior interese. Pero como dixen anteriormente, un dos fins últimos (e máis difíciles, non só para os profanos na materia, tamén para os profesionais) das matemáticas é o de establecer relacións entre conceptos diferentes ou incluso entre áreas distintas que a priori poidan parecer ter pouco en común. Ser capaz de descubrilas é unha das maiores satisfaccións que un pode atopar cando se adentra nas matemáticas. Cando menos, esa é a miña visión desta fermosa ciencia.

			O primeiro grupo de exemplos está artellado arredor da noción de paradoxo. Un feixe de contradicións aparentes que se explican mediante as matemáticas. Cobren varias ramas (estatística, aritmética, xeometría…, algún mesmo até escapa das matemáticas e desprega as súas ás por campos como a política) e o elemento común podemos atopalo máis ben na lóxica. Todos estes paradoxos parecen atentar contra o noso sentido común, e nestas páxinas vou proceder a explicar de onde xorde a contradición.

			A continuación ofrezo unha serie de entretementos xeométricos. Creo firmemente que os plans educativos que vimos sufrindo neste país dende hai décadas non fan xustiza á xeometría, pois recaen en exceso no emprego de fórmulas e deixan pouco espazo a outras cuestións de maior beleza. O que pretendo é ir unha migalla máis alá da repetitiva aplicación desas fórmulas, mostrando aplicacións ou resultados curiosos nos que interveñen distintos conceptos xeométricos. Baixo esta perspectiva, o abano de posibilidades é moi amplo, e quizais sexa este o capítulo máis deslabazado dos catro. Porén, se con el consigo que vostede dispoña dunha maior amplitude de miras no eido xeométrico, xa me dou por satisfeito.

			O terceiro grupo está dedicado ás matemáticas da escola. Nel recollo conceptos ou procedementos que están presentes nas aulas galegas, que entroncan directamente co currículo que debe transmitir o profesorado, pero que teñen algunha pasaxe escura ou nos que habitualmente non se afonda pola falta de tempo que ocasiona a excesiva extensión do dito currículo.

			E no cuarto e derradeiro grupo vostede coñecerá unha pequena rama das matemáticas que, a pesar de estar presente na nosa vida diaria, é bastante descoñecida: a aritmética modular, tamén chamada «aritmética do reloxo». Ese último será un capítulo un chisco diferente dos anteriores. É no que máis cálculos se fan, e quizais a simple vista poida ser o que máis rexeitamento xere, pero recoméndolle a vostede vivamente que non se desanime e o afronte con enerxía.

			Ármese con lapis e papel para non perderse nos cálculos máis complicados (ben, máis que complicados, algúns deles son algo longos), a ben seguro que vostede verá como é quen de seguir os razoamentos que aquí se expoñen. Non son complexos, tan só requiren algo máis de atención para poder completalos. Complementan estupendamente o que quero transmitir, pero se vostede se ve superado pode incluso saltar algún que outro cálculo sen que a comprensión global do capítulo se vexa afectada.

			Creo firmemente que o esforzo pagará a pena pois, por exemplo, imos coñecer os segredos dos números do noso DNI ou da nosa conta bancaria, números estes que vostede con toda certeza verá con frecuencia e dos que seguramente descoñece a súa compoñente matemática. A maioría de nós sabemos de memoria o número do DNI, pero pouca xente coñece o procedemento de obtención da letra que o pecha.

			Ademais, este libro tamén pretende ter unha vertente reivindicativa. Foi escrito nun tempo en que a materia de Matemáticas na Educación Secundaria Obrigatoria se debe impartir obrigatoriamente en castelán, o cal contribuíu notablemente a ocultarlle ao alumnado o vocabulario específico en galego e a minimizar nesta nosa lingua tanto a expresión oral das matemáticas como a produción escrita de material, tanto didáctico coma tamén divulgativo.

			Con estas páxinas busco unha oportunidade para poder achegar o meu pequeno gran de area mostrando parte dese léxico propio en galego que semella estar secuestrado, polo menos no que atingue á educación non universitaria. Podemos facer ciencia en galego, e podemos facer matemáticas en galego. Fagámolas.

			E xa para rematar este limiar, acudo a Adrián Paenza, quen é para min unha referencia no eido da divulgación matemática, poñendo ao alcance do gran público multitude de exemplos e problemas que el explica con enorme sinxeleza. Parafraseo un dos seus últimos libros1 cando digo que «ogallá vostede goce ao lelo tanto coma min ao escribilo. Agora si, tócalle a vostede», frase que non dubido en apropiarme porque transmite moi axeitadamente o meu estado de ánimo mentres escribo.

			
				
					1 La matemática del futuro (2017).

				

			

		

	
		
			CAPÍTULO 1. PARADOXOS

			As matemáticas teñen fama de ciencias exactas, pero existen certos aspectos que poderían contribuír a acabar con esa idea. Un deles é o dos paradoxos, resultados ou situacións que parecen atentar contra o noso sentido común e semellan carecer por completo de lóxica. Segundo a Enciclopedia Británica, a definición de paradoxo sería «unha afirmación en aparencia autocontraditoria de tal xeito que o seu significado subxacente se revele a través dunha análise coidadosa. O propósito do paradoxo é cativar e provocar un pensamento novo»2.

			Nas matemáticas hai unha manchea de paradoxos; un pode atopalos en case calquera das súas pólas. Aparecen na xeometría, aparecen en relación co concepto de infinito, aparecen na lóxica, aparecen en probabilidade e en estatística, e incluso aparecen en ámbitos que pensamos que están algo máis afastados das matemáticas como son a política ou a economía.

			Os paradoxos poden resultar sorprendentes, abraiantes e fascinantes, poden atentar contra o establecemento de ideas preconcibidas, poden xerar debate e, a ben seguro, poñen en acción as nosas neuronas obrigándonos a enfrontar e debullar situacións estrañas, contraditorias e en aparencia incomprensibles.

			Fóra do ámbito científico, os paradoxos adoitan ser de interese para o público xeral porque requiren un chisco de agudeza intelectual e porque son desafiantes ao mesmo tempo que accesibles. Para lograr entender paradoxos coma os que imos tratar neste capítulo é imprescindible gozar de certa capacidade de abstracción, e nesta liña a súa axeitada comprensión contribúe ao desenvolvemento das capacidades de razoamento e análise, e a unha mellora no procesamento de información abstracta.

			Moitos paradoxos presentan unha serie de características que os fan especialmente didácticos. Os que recompilamos neste capítulo procuran atender esas peculiaridades, especialmente aos dous primeiros puntos que imos mencionar.

			•Ser de fácil comprensión e mostrar un resultado aparentemente sorprendente.

			•Ter unha solución non trivial, pero comprensible para unha maioría, incluso aínda que non posúa coñecementos matemáticos especialmente avanzados.

			•Poder entroncarse con outros conceptos da matemática cos que a primeira vista pareza non ter relación. Na maioría dos casos que imos expoñer non afondaremos neles, todo o máis serán mencionados, e a súa investigación pode ser unha interesante tarefa para vostede. De feito, nalgúns deles mencionarei outros exemplos ou ideas nas que pode profundar, tomando como punto de partida o que aquí expoño.

			Engado, ademais, que na selección dos paradoxos utilicei como criterio dar preferencia a problemas onde o razoamento necesario dea sentido aos conceptos matemáticos ligados, e ademais cumpran as características antes citadas, sobre aqueles que poidan ter unha maior importancia na historia da matemática, pero que a día de hoxe non resultan particularmente didácticos. Tamén excluín aqueles que teñen unha solución pouco sinxela, nas que se requiran resultados avanzados, para poder cumprir o segundo dos propósitos que mencionaba antes. Pretende ser este un libro de achegamento das matemáticas para todos e para todas.

			O PARADOXO DE SIMPSON

			Faise difícil elixir un exemplo concreto co que comezar a mergullarnos no abraiante e desconcertante mundo dos paradoxos, pois contamos cun bo feixe merecedor de tal distinción. Entre todos eles optei por escoller un dos que me parece máis fascinante, á par que doado de comprender. Trátase do chamado paradoxo de Simpson, que agroma en certos estudos estatísticos.

			Este paradoxo pode darse cando a comparación de datos separados dá resultados distintos aos obtidos coa comparación combinada deses mesmos datos. Existen diversos exemplos que amosan este fenómeno e imos quedar cun moi sinxelo que xorde no ámbito do deporte, xa que é este un mundo no que os números, e con eles as matemáticas, están moi presentes no día a día. Non hai máis que botar unha ollada a calquera xornal deportivo.

			Tras presenciar un partido de balonmán, tomamos nota do rendemento que dous xogadores tiveron en canto a lanzamentos e goles logrados, en cada unha das dúas metades nas que se divide o encontro. Os resultados poden verse na táboa 1.1.

			Táboa 1.1. Goles logrados e lanzamentos intentados por cada xogador.

			Á vista dos datos, cabe considerar as seguintes preguntas que se relacionan xustamente coa eficacia mostrada por cada un dos dous xogadores ao longo do partido que disputaron.

			Que xogador tivo un rendemento superior na primeira metade deste partido? Claramente foi o xogador B, pois 2 de 8 supón un 25 % de acerto, superior ao 20 % do xogador A, que logrou 1 gol en 5 lanzamentos.

			Que xogador tivo un rendemento superior na segunda metade deste partido? De novo corresponde ao xogador B, cun 80% de acerto (4 de 5) fronte ao 75 % do xogador A co seu 6 de 8.

			Que xogador tivo un rendemento superior no total deste partido? Non cabe dúbida que foi o xogador A, pois ambos intentaron 13 lanzamentos e el logrou 7 goles, por só 6 do xogador B.

			[image: ]

			Figura 1.2. Acción de gol nun encontro de balonmán.

			O paradoxo está claro: como puido ser que o xogador B tivese mellor rendemento na primeira e mais na segunda metade, pero o resultado combinado de todo o encontro sexa superior no caso do xogador A? Así explicado, isto parece non ter ningún sentido, tal semella que a análise das metades por separado e a análise do partido ao completo entran en total contradición.

			O que sucedeu é que, aínda que [image: ], ao operar temos que [image: ] , o cal é equivalente ao resultado combinado mostrado na táboa 1.1, [image: ]

			Como vostede recordará dos seus anos escolares, non é esa unha forma acertada de sumarmos fraccións, pois o xeito correcto supón a necesidade de intercalar un paso intermedio que permita chegar a fraccións equivalentes pero co mesmo denominador (redución ao común denominador é o nome que usamos para designar este procedemento).

			Tratando de buscar unha explicación convincente para este paradoxo, podemos pensar que, malia ser os resultados do xogador B mellores, o resultado «bo» do xogador A (o da segunda metade) é, en termos absolutos, máis grande que o do xogador B. Lanza á portería máis veces e tamén consegue anotar máis goles, e por tanto o seu resultado positivo ten unha maior influencia no resultado total combinado.

			É máis, esta última explicación serve tamén para aclarar unha cuestión relativa ao cálculo con porcentaxes. En demasiadas ocasións vense erros que proveñen de facer medias con porcentaxes en situacións nas que tal cousa non é axeitada.

			Volvamos por un momento aos datos da táboa 1.1. O xogador A tivo un 20 % de acerto (1 de 5) na primeira metade, e un 75 % (6 de 8) na segunda. Iso deixa un total aproximado do 53,8 % de eficacia (7 de 13). É importante remarcar que este dato non corresponde coa media das dúas porcentaxes previas, que sería [image: ] = 47,5 %.

			O motivo é o mesmo que explicabamos anteriormente: o resultado da segunda metade ten máis «peso» na media por constar dunha cantidade de datos máis grande. E así, como se trata dun rendemento superior, fai que a porcentaxe do encontro enteiro sexa superior á media das porcentaxes de ambas as metades.

			Este exemplo sacado do balonmán resulta moi didáctico pola súa facilidade de comprensión, pero non está para nada sacado dun encontro real, senón que foi inventado a propósito para que resulte ser xusto deste xeito. Porén, son célebres varios casos totalmente reais nos que aparece este curioso paradoxo de Simpson.

			Así, resultados paradoxais apareceron estudando diferentes taxas de mortalidade por tuberculose en cidades estadounidenses segundo a raza, no ingreso de novos estudantes na Universidade de Berkeley segundo o sexo do solicitante ou na aplicación dun sistema de primas para o profesorado de colexios públicos de California. Se vostede ten maior interese nalgún destes últimos casos, pode consultar o artigo de José M. Contreras e outros (2012) ou o libro Detectives de Adrián Paenza (2015), que se recollen na bibliografía.

			O FENÓMENO WILL ROGERS

			Acometamos agora o estudo nun novo paradoxo, que xorde no ámbito da aritmética. Máis concretamente, aparece acerca do parámetro da media cando se producen certos cambios no conxunto de datos cos que é calculada.

			Nos medios que puiden consultar este fenómeno, adoita citarse a frase «cando un habitante de Oklahoma se despraza a California, a intelixencia media de ambos os estados medra», atribuíndoa ao cómico estadounidense Will Rogers (1879-1935, figura 1.3). Porén, non fun capaz de ningún xeito de confirmar a súa autoría e sospeito que poida ser apócrifa. Nada que non ocorra cunha manchea de frases hoxe en día, sobre todo dende a proliferación de Internet, onde unha frase especialmente fermosa ou subxugante se pode volver «viral

			
			
			
			
			
			
			
			
			
			O PARADOXO DE CONDORCET

			
			
			
			
			
			
			
				
					
					
				
				
					
							
							
						
							
							
						
					

					
							
							
						
							
							
						
					

					
							
							
						
							
							
						
					

					
							
							
						
							
							
						
					

					
							
							
						
							
							
						
					

					
							
							
						
							
							
						
					

					
							
							
						
							
							
						
					

					
							
							
						
							
							
						
					

					
							
							
						
							
							
						
					

				
			

			
			
			
			
			
			
			
			
			
			
			
			
			
			
			
			
			
			O PARADOXO DO CADRADO DESAPARECIDO

			
			
			
			
			
			
			
			
			
			
			
			
			
			
			
			
			
			
			
			O PARADOXO DOS NÚMEROS INTERESANTES

			
			
			
			
			
			
			
			
			
			
			
			
			
			
			
			
			O PARADOXO DE GALILEO

			
			
			
			
			
			
			
			
			
			
			
			
			
			
			
			OUTRO PARADOXO DO INFINITO

			
			
			
			
			
			
			
			
			
			
			
			
			
			
			
			O CONXUNTO DE CANTOR

			
			
			
			
			
			
			
			
			
			
			
			
			
			
			
			
			
			
			
			
			O PARADOXO DE ELLSBERG

			
			
			
			
			
			
			
			
			
			
			
			
			
			
			
			
			
			
			
			
			
			O PARADOXO DO TRUELO

